ང་སྒེར་ལ་མཚོན་ན་སྤྲུལ་རིན་པོ་ཆེ་སྒེར་གྱི་དབང་ལུང་ཁྲིད་གསུམ་མང་པོ་ཞུས་པའི་བླ་མ་དེ་འདྲ་མིན་ན་ཡང་།ཆུང་ནས་ཆེན་པོའི་བར་གྱི་རང་ཉིད་ཀྱི་དགེ་བའི་སེམས་ཉག་མ་རེ་དང་།ཆོས་ཀྱི་བག་ཆགས་ཤིག་སེམས་ཐོག་ཏུ་ཡོད་པ་འདིར་སྤྲུལ་རིན་པོ་ཆེའི་ཐུགས་བསྐྱེད་དང་བཀའ་སློབ་ལ་ཁ་འབྲལ་ཐབས་རྩ་བ་ནས་མེད་པ་རེད།ང་ཚོ་ཚང་མ་ཆུང་དུས་ཆོས་ལམ་ལ་ཞུགས་པ་འདི་ལ་ཁོང་གི་བཀའ་སློབ་དང་ཐུགས་ཁུར་གྱི་བཀའ་དྲིན་མ་ཕོག་པ་ཞིག་གཅིག་ཀྱང་མེད་པ་རེད།དེས་ན་ཁོང་ནི་ང་ཚོར་མཚོན་ན་ཆེས་ཚབ་བྱེད་ཐབས་བྲལ་བའི་དོན་གྱི་སློབ་དཔོན་རེད།འདི་ནི་སྙན་ཚིག་གི་སྡེབ་སྦྱོར་དང་ཁ་བདེ་ལྕེ་རྣོའི་སྐད་ཆ་ཙམ་མ་རེད།དོན་ལ་ཁོང་ཚོའི་བཀའ་དྲིན་དང་ཐུགས་རྗེའི་འོག་ནས་ང་ཚོ་ཆོས་དང་འཕྲད་པ་དང་།དགེ་སྡིག་ངོ་ཤེས་པ་དང་།བཟང་ཕྱོགས་ཀྱི་མི་ཚེ་ཞིག་ཡོད་པ་འདི་བྱུང་བ་རེད།ང་ཚོས་འདི་ནས་མཉམ་དུ་ཡང་དང་ཡང་དུ་ཁོང་ལ་གསོལ་བ་འདེབས་ཤིང་།ཁོང་གི་ཐུགས་ཀྱི་བཞེད་པ་སྒྲུབ་པ་ལ་དབང་བའི་སློབ་མ་ཞིག་ཏུ་འགྱུར་བའི་སྨོན་ལམ་འདེབས།